钦定古今图书集成/明伦汇编/氏族典/第143卷 > 元延明
## 钦定古今图书集成/明伦汇编/氏族典/第143卷 > 元延明

按《魏书安丰王传》：“安丰王猛子延明，袭，世宗时授太
中大夫。延昌初，岁大饥，延明乃减家财以拯宾客数
十人，并赡其家。至肃宗初，为豫州刺史，甚有政绩，累
迁给事黄门侍郎。延明既博极群书，兼有文藻，鸠集
图籍万有馀卷，性清俭，不营产业。与中山王熙、临淮
王彧等并以才学令望，有名于世。寻迁侍中，诏与侍”
中崔光撰定服制。后兼尚书右仆射，以延明博识多
闻，敕监金石事。及元法僧反，诏为东道行台、徐州大
都督、节度诸军事，讨法僧。萧衍遣其豫章王综镇徐
州。延明先牧徐方，甚得民誉，招怀旧土，远近归之。综
既降，延明因以军乘之，复东南之境，至宿豫而还。迁
都督、徐州刺史，招携新故，人悉安业。庄帝时，兼尚书
令、大司马。及元颢入洛，延明受颢委寄，率众守河桥。
颢败，遂将妻子奔萧衍，死于江南。庄帝末，丧还。出帝
初，赠太保，谥曰文宣。